b"\n_START_ARTICLE_\nAmelia Valc\xc3\xa1rcel\n_START_SECTION_\nBiografia\n_START_PARAGRAPH_\nT\xc3\xa9 un ampli curr\xc3\xadculum en la doc\xc3\xa8ncia i la investigaci\xc3\xb3.  Ha dirigit, coordinat i presidit seminaris i congressos, ha participat en diferents projectes de recerca sobre filosofia, valors i posici\xc3\xb3 de les dones a la societat. Tamb\xc3\xa9 ha format i forma part de jurats de recerca nacionals i internacionals, aix\xc3\xad com de consells de redacci\xc3\xb3 de diverses revistes i col\xc2\xb7leccions editorials. Va ser directora de la revista Leviat\xc3\xa1n. \xc3\x89s membre del Jurat del Premi Pr\xc3\xadncesa d'Ast\xc3\xbaries._NEWLINE_Ha exercit diversos c\xc3\xa0rrecs en diferentes institucions: actualment \xc3\xa9s Consellera d'Estat des de l'any 2006  i Vicepresidenta del Real Patronat del Museu del Prado des de l'any 2004. Entre 1993 i 1995 va ser Consellera d'Educaci\xc3\xb3, Cultura, Esports i Joventut del Govern socialista del Principat d'Ast\xc3\xbaries. _NEWLINE_La seva vida acad\xc3\xa8mica t\xc3\xa9 dos vessants, filosofia i feminisme. Amb diverses obres rellevants i algunes tradu\xc3\xafdes a altres idiomes, les seves primeres publicacions van estar dedicades a Hegel, a l'idealisme alemany, als conceptes clau de la filosofia pol\xc3\xadtica i a la capacitat de la filosofia per establir i posar normes als g\xc3\xa8neres sexuals. Es considera que pel que fa al feminisme filos\xc3\xb2fic, forma part del corrent del feminisme de la igualtat. Ha treballat en estreta col\xc2\xb7laboraci\xc3\xb3 amb les fil\xc3\xb2sofes Celia Amor\xc3\xb3s i Vict\xc3\xb2ria Camps i ha col\xc2\xb7laborat en el Seminari d'Antropologia de la Conducta que va dirigir Carlos Castilla del Pino._NEWLINE_Va irrompre en el pensament filos\xc3\xb3fic espanyol amb la provocativa tesi Dret al mal (1980). Va treballar amb posterioritat la heterodesignaci\xc3\xb3 dona, el concepte de poder, el concepte d'igualtat, i el seu paper en la g\xc3\xa8nesi del pensament modern. M\xc3\xa9s tard va investigar els temes cl\xc3\xa0ssics d'ontologia en l'intent de fixar l'Ontologia de la Modernitat i els seus pensaments de refer\xc3\xa8ncia. Postmodernidad, secularitzaci\xc3\xb3, declivi de l'explicaci\xc3\xb3 religiosa del m\xc3\xb3n i l'aparici\xc3\xb3 de l'\xc3\xa8tica moderna s\xc3\xb3n els punts nodals del seu pensament. El tret que defineix el seu pensament feminista \xc3\xa9s el tematitzar el feminisme dins de la hist\xc3\xb2ria can\xc3\xb2nica de la filosofia pol\xc3\xadtica. Els llibres en qu\xc3\xa8 realitza la seva m\xc3\xa9s n\xc3\xadtida aportaci\xc3\xb3 a la teoria feminista i la seva cronologia son Feminisme al m\xc3\xb3n global (2008), i La mem\xc3\xb2ria i el perd\xc3\xb3 (2010), una recerca en la hist\xc3\xb2ria de les idees morals._NEWLINE_Al maig del 2011 va ser designada per formar part de la comissi\xc3\xb3 de persones expertes que decidiria el futur del Valle de los Caidos de la que tamb\xc3\xa9 hi formen part historiadors com Ricard Vinyes, juristes com Miguel Herrero y Rodr\xc3\xadguez de Mi\xc3\xb1\xc3\xb3n i el monjo benedict\xc3\xad Hilari Raguer."